Slik blir Apples lansering mottatt verden over
Apples 120 minutter lange lanseringsshow tirsdag kveld (norsk tid) var trolig de viktigste minuttene på jobb for Tim Cook, adm. dir i Apple, dette året. Nyvinningene siden Steve Jobs døde av kreft i 2011 hadde vært små blaff på teknologihimmelen. Det var nå fire år var gått siden sist Apple leverte et genuint nytt produkt - iPaden. Tirsdag kveld lanserte Cook iPhone 6 og iPhone 6 Plus, operativsystemet iOS 8, den mobile betalingsløsningen Apple Pay og smartklokken Apple Watch. Hvordan ble så nyhetene mottatt verden over?New York Times' Farhad Manjoo mener tirsdagens lansering viser et selskap som er tilbake på den innovative arenaen. «Apple, under Mr. Cook, fremstår på alle måter like skremmende for rivaler som det gjorde under sin ikoniske grunnlegger Mr. Jobs», skriver han under kommentaren titulert «Apple er tilbake, bedre enn noen gang». Manjoo mener Apples innovative styrke kommer til syne først og fremst gjennom smartklokken Apple Watch, som overgår konkurrentene både i hardware, stil og funksjonalitet.Langt mer kritisk er Chris Taylor på teknologi-nettstedet Mashable. Han mener tirsdagens forestilling vitner om et selskap som ikke har alt på stell. «Legg merke til hva Cook og selskapet ikke snakket om. Ikke et ord om iCloud-hackingen som førte til at kjendisers nakenbilder ble spredt over internett - hovedkonteksten for Apple-diskusjoner forrige uke. Legg merke til hva vi ikke vet om Apple Watch ennå: Hvor mye de ulike modellene vil koste, batterikapasiteten, hvordan i all verden du vil kunne hindre at andre handler med den, siden den bruker Apple Pay og synes ikke å kreve noen verifikasjon om at du er deg» skriver han. Han mener at tirsdagens lansering, heiet frem av ukritiske Apple entusiaster verden over, lar selskapet slippe unna med for mye.En ting som virkelig sviktet tirsdag var Apples egen streaming fra vekkelsesmøtet i Cupertino. Store deler av verden satt lenge uten et fungerende bilde, eller med lyd som var dubbet til kinesisk. Professor Tor W. Andreassen ved Norges Handelshøyskole «tror Steve Jobs ville snudd seg i graven» av dette. - Han ville aldri akseptert noe sånt. En del hoder vil nok rulle etter den dårlige starten, sier han til Dagbladet. Apple-aksjen var gjennom en berg-og-dal-bane tirsdag. Like etter at lanseringen begynte, sank den, før den klatret nesten fire prosent i det Tim Cook rullet ut iPhone 6. Da smartklokken ble lansert, dalte så kursen igjen og ved børsslutt endte aksjen i minus ned 0,29 prosent, melder E24.VGs journalist Øyvind Engan har fulgt Apple en årrekke. Han mener selskapet fortsatt ligger etter flere konkurrenter. - Apple snudde fullstendig opp ned på mobilmarkedet da de lanserte den første iPhone-modellen, og det tok omtrent fem år før konkurrentene hadde tatt dem igjen. Men nå synes jeg de signaliserer at de har gått litt tom for ideer. Den største nyheten er at de litt motvillig har gjort telefonen større, slik konkurrentene har gjort for lenge siden. Og så topper de det hele med en opptreden av U2 - et band som hadde sin storhetstid for femten år siden. Men for all del: iPhone 6 er helt sikkert en utmerket telefon. U2 avsluttet tirsdagens lansering med å opptre på Apples scene og lanserte samtidig sitt nye album Songs of Innocense ved å gi det bort til en halv milliard iTunes-kunder. - Har du tro på NFC-brikken som muliggjør den digitale betalingsløsningen Apple Pay? - Dette er også noe konkurrentene har hatt en stund. Spørsmålet er om Apple har fått på plass et system som gjør at denne brikken faktisk kan brukes til noe. I så fall kan de ta et nytt forsprang på konkurrentene her. Men husk at det ikke er så interessant for norske forbrukere hvilke avtaler som er på plass i USA. For oss har ikke denne brikken noen nytteverdi før den kan brukes til å betale i kiosken og på bussen i Norge. Engan er redd Apple Pay-funksjonen kan lide samme skjebne som Siri-teknologien. - En parallell til dette er iPhone 4S-lanseringen, da den store nyheten var taleassistenten Siri. Amerikanerne bruker faktisk Siri, men i Norge er den verdiløs. Den skjønner ikke norsk, og den skjønner heller ikke engelsk med norsk aksent. For oss var dette en bortkastet iPhone-oppdatering, sier Engan.
New York Times mener Apple endelig er tilbake. Mashable mener tirsdagens lansering vitner om et selskap som med lite selvsikkerhet.